Twee leerders vas vir moord op Brits-vrouDie Rabboni Christian School in Brits. Twee jeugdiges is Woensdag in hegtenis geneem in verband met die moord op Esbé Koster (50). Ao. Mpeile Talane, woordvoerder van die polisie, het aan Maroela Media bevestig Koster se motor, ŉ wit VW City Golf, is ook gevind. “Die twee verdagtes, 16 en 17 jaar oud, is by die Rabboni Christian School in hegtenis geneem.” Koster was by die skool werksaam. Volgens Talane gaan die ondersoek voort en sal die verdagtes binnekort in die Brits-landdroshof verskyn. Koster se liggaam is Dinsdagmiddag in ŉ veld naby ŉ pad in Magalieskraal deur ŉ verbyganger gevind. “Sy het ŉ skietwond aan haar kop gehad en is op die toneel dood verklaar.” Koster het steeds haar juwele aangehad. Haar motor was skoonveld. Die polisie ondersoek ŉ saak van moord en motordiefstal.